מסע בין כוכבים: סיפונים תחתונים
פרקים > עונה ראשונה (2020)

| מס' בסדרה | מס' בעונה | שם הפרק | בימוי | תסריט | תאריך שידור מקורי |
| --- | --- | --- | --- | --- | --- |
| 1 | 1 | Second Contact (מגע שני) | בארי ג' קלי | מייק מקמהן | 6 באוגוסט 2020 |
ה-יו.אס.אס "סריטוס" מסיימת מפגש שני עם הגאלארדוניאנים, כשקומנדר ראנסום נעקץ על ידי חרק ומפיץ בספינה וירוס שגורם לצוות להפוך לזומבים. סג"ם טנדי מוצבת על הספינה ופוגשת את חבריה לסיפונים התחתונים, בוימלר, מארינר וראת'רפרד. ראת'רפרד יוצא לדייט עם סג"ם בארנס במהלך מתקפת הזומבים בעוד מארינר ובוימלר נמצאים על הכוכב במטרה להציב עליו אנטנה שתאפשר לכוכב לתקשר עם יתר הפדרציה. בוימלר, שהתבקש על ידי קפטן פרימן לדווח לו על כל הפרת תקנות מצד מארינר, חושד בה שהיא מוכרת נשק לתושבי הכוכב. בעודו עוקב אחריה מתברר שכוונתה הייתה להעניק ציוד חקלאי מתקדם לחקלאים מקומיים אותם הכירה בשהותה בכוכב במהלך המגע הראשון, כששירתה על ה-יו.אס.אס "קיטו". השניים מותקפים על ידי מפלצת דמוית עכביש ענק, אך מתברר שמדובר בחיה צמחונית שמוצצת את בוימלר במטרה להיזון על הלחות מגופו. בתום המשימה משוגר הצוות חזרה לספינה, שם מגלה ד"ר ט'אנה שהריר של המפלצת מהווה סם נגד לווירוס החייזרי, והכל בא על מקומו בשלום. בוימלר מחליט שלא לדווח לקפטן על החריגה של מארינר מהתקנות, וזו מתקשרת לאדמירל לא מוכר ודורשת להחזיר את מארינר לספינתו. כשהוא מסרב מתברר שהשניים הם הוריה של מארינר, ושניהם אינם מעוניינים בה על ספינתם.
| 2 | 2 | Envoys (שליחים) | קים ארנדט | כריס קולה | 13 באוגוסט 2020 |
בוימלר מתגאה בכך שנבחר ללוות את ק'ורין, גנרל קלינגוני, מה שגורם למארינר להחליט להצטרף למשימה למורת רוחו של בוימלר. בעוד בוימלר מברך את הגנרל על פי מיטב כללי הטקס, מארינר תוקפת את גנרל ק'ורין ומתברר שהשניים מכירים היטב, וחברים קרובים. הגנרל משתכר וחוטף את המעבורת לפני שהשניים מספיקים להביאו למחוז חפצו. לאורך החיפוש מארינר מצילה את השניים מסכנות אליהן מכניס אותם חוסר הניסיון של בוימלר. בוימלר נכנע בסופו של דבר ומחליט להתפטר מצי הכוכבים, עקב תחושתו שהוא לא יוצלח. השניים נתקלים בפרנגי, שמארינר מזהה בטעות כבוליאני, ובזכות העובדה שבוימלר מזהה אותו כפרנגי השניים ניצלים מניסיונו לשדוד אותם. בעלילה מקבילה ראת'רפרד מעוניין לבלות ערב עם טנדי, אך חובותיו כמהנדס אינן מאפשרות לו לעשות כן ולכן הוא מנסה להתקבל לאחת הזרועות האחרות, פיקוד, רפואה וביטחון, אך נכשל ברובן. בסופו של דבר הוא נשאר בחטיבת ההנדסה כשהוא מבין שזוהי תשוקתו האמיתית, והשניים מבלים יחד תוך כדי המשמרת שלו. בסוף הפרק מספר בוימלר לקצינים רבים בבר הספינה כיצד זיהתה מארינר בטעות את הפרנגי כבוליאני, ומארינר המבוישת עוזבת את הבר לקול צחוקם של הקצינים, אך אז מתברר לצופים בלבד כי הפרנגי הוא חבר קרוב נוסף של מארינר, וכי היא ביקשה ממנו להעמיד פנים שהוא תוקף אותם על מנת לחזק את ביטחונו העצמי של בוימלר.
| 3 | 3 | Temporal Edict (צו זמני) | בוב סוארז | דייב אילנפלד ודייוויד ורייט | 20 באוגוסט 2020 |
בדרכה לשיחות שלום על קארדסיה, מקבלת ה"סריטוס" הודעה לפיה המשימה הועברה למיקום אחר, ועליהם לחלק מתנות לתושבי גלראק 5 במקום. קפטן פרימן הכעוסה מגלה שהסגל הזוטר בספינה לוקח לעצמו הפסקות על בסיס קבוע, תוך שהוא מנצל את חוסר הפיקוח על השלמת המשימות, ומחליטה למדוד את כל המטלות על הספינה לפי זמנים על מנת לשפר את היעילות. קומנדר ראנסום לוקח צוות קצינים, שכולל את סג"ם מארינר, לגלראק 5 במטרה לתת מנחות שלום לתושבים אך עקב עומס המשימות הרב שהטילה קפטן פרימן על הצוות, מתברר שהמתנה הלא נכונה נארזה בטעות, והגלראקים נעלבים ולוכדים את הצוות במטרה לשפוט אותם על פי תוצאת הקרב בין נציגם וינדור, גלראקי ענק, לבין נציג הצוות. ראנסום מתווכח עם מארינר, ולבסוף מחליט להילחם בעצמו ביצור. בינתיים פולשים הגלראקים לספינה, כשהם מנצלים את חוסר הסדר השורר בה לאור ריבוי המשימות על הצוות. על הכוכב מנצח ראנסום את וינדור והצוות חוזר לספינה. בוימלר מצליח לשכנע את הקפטן שעליה לסמוך על הצוות ולתת לו לבצע את משימותיו על פי שיקולו, ולא לפי לוח זמנים בלתי אפשרי, צוות הספינה מצליח להדוף את הפולשים, וההצוות מצליח לשפר את היחסים עם הגלראקים. קפטן פרימן מודיעה לבוימלר שגישתו תהפוך לנוהל קבוע, ותכונה מעכשיו "אפקט בוימלר". בוימלר כעוס על כך שכלל שנוגד כללים ייקרא על שמו, אך מתנחם בכך שאיש לא יזכור זאת בעתיד. בינתיים בעתיד מתברר ש"אפקט בוימלר" הפך לכלל חשוב ובוימלר זכור לטובה כקצין עצלן שחרג מנהלים, שני בחשיבותו בהיסטוריה של צי הכוכבים רק למיילס או'בריאן שהסיבה לחשיבותו לא מצוינת.
| 4 | 4 | Moist Vessel (ספינה לחה) | בארי ג' קלי | אן קים | 27 באוגוסט 2020 |
ה"סריטוס" משתתפת במשימה משותפת עם ה"מרסד" (Merced), אף היא מדגם "קליפורניה", כשמטרתן לגרור ספינת דורות חייזרית עתיקה לבסיס החלל הקרוב לצורך מחקר. מלבד חייזרים חנוטים, מכילה הספינה גם חומר ביולוגי שמעודד הארצה על כוכבים שאינם ראויים לאכלוס. במהלך התדרוך מביישת מארינר את אימה, קפטן פרימן, בפני הקפטן של ה"מרסד". פרימן וראנסום מחליטים לשבץ את מארינר למשימות הבזויות ביותר בספינה במטרה לגרום לה לבקש העברה לספינה אחרת, אך מארינר מוצאת דרכים להנות גם מהמשימות הבזויות ביותר. פרימן וראנסום מחליטים לנקוט בגישה הפוכה ומקדמים את מארינר לדרגת לוטננט בחטיבת ההנדסה. במהלך המשימה מתחוררת ספינת הדורות והחומר הביולוגי פוגע ב"מרסד" ולאחר כן ב"סריטוס", ויוצר עליהן תהליך הארצה הרסני. פרימן ומארינר נאלצות לשתף פעולה במטרה להפוך את התהליך ולהציל את ה"סריטוס", כמו גם את צוות ה"מרסד". שתי המשימות מסתיימות בהצלחה, ה"סריטוס" ניצלת בעוד צוות ה"מרסד" שניזוקה כליל משוגר לספינת הדורות. בעלילה המקבילה סג"ם טנדי מוזמנת לצפות בתהליך ההתעלות של לוטננט או'קונור אחד מחברי צוות הספינה, אך במהלך התהליך הורסת את הטקס (שהכנתו ארכה שנתיים) בשל מגושמותה. לאורך הפרק מנסה טנדי לפצות את או'קונור ולסייע לו למצוא דרכים אחרות להתעלות, מאחר שיש לה אובססיה לגרום לאנשים לחבב אותה. לאחר שהוא מודה בפניה שבעצם לא הצליח להתעלות ולכן הזמין אותה בידיעה שהטקס ייהרס ויהיה לו תירוץ לכישלון, הוא מתעלה לפתע באופן ספונטני, תהליך שמתברר ככואב באופן מיוחד, חווה חזיונות שונים, מגלה שהיקום מונח על קואלה חייכנית ומתאחד עם היקום רגע לפני שהוא מגלה לטנדי את משמעות החיים. פרימן ומארינר מקבלות צל"ש מאדמירל של צי הכוכבים, אך מארינר מעליבה אותו במהלך הטקס בשל אי יכולתו לבטא כראוי מילים שונות, מה שמביא להורדתה המיידית בחזרה לדרגת סג"ם.
| 5 | 5 | Cupid's Errant Arrow (החץ הטועה של קופידון) | קים ארנדט | בן ג'וסף | 3 בספטמבר 2020 |
ה"סריטוס" חוברת ל"וונקובר" למשימה משותפת במטרה לפוצץ ירח שהחל לסטות ממסלולו לכיוון כוכב הלכת שסביבו הוא חג למורת רוחו של נציג אחד הפלגים באותה מערכת, שטוען שכל עמו מתגורר עליו. בוימלר נרגש לפגוש את ברברה "בארב" ברינסון, חברתו שמוצבת על ה"וונקובר", בעוד מארינר משוכנעת שלא ייתכן שאישה מושכת כל כך תהיה מעוניינת בבוימלר, ומנסה להוכיח שהיא אינה אדם אלא חייזר או אנדרואיד, או לחלופין מונעת על ידי טפיל ושכוונותיה אינן טהורות. ראת'רפרד וטנדי מוצבים על ה"וונקובר" ומתמלאים קנאה כשהם רואים את הטכנולוגיה המתקדמת והציוד התוחכם ממנו נהנה צוות ה"וונקובר", ולכן מתחרים זה בזה על מנת לקבל סורק מדגם מתקדם שהובטח להם על ידי לוטננט-קומנדר רון דוסנט, מצוות ההנדסה של ה"וונקובר". לאחר שבוימלר נתקף במספר התקפי קנאה כלפי בארב, מתברר שהוא נשלט על ידי טפיל שגורם לו להיות מושך יותר למין הנשי. בארב נפרדת ממנו ומחליטה לחקור את הטפיל. ראת'רפרד וטנדי מגלים שדוסנט לא התכוון לתת להם את הסורק, אלא להעביר אותם ל"וונקובר" במטרה לעבור בעצמו ל"סריטוס" מאחר שעומס העבודה ב"וונקובר", ספינת קו ראשון מתקדמת, כבד לו מדי. קפטן פרימן מגלה שעל הירח מתגוררים רק שני אנשים, הנציג ואשתו, זוג עשיר שרכש את הירח, ומחליטה לפוצץ אותו.
| 6 | 6 | Terminal Provocations (פרובוקציות סופניות) | בוב סוארז | ג'ון קוקרן | 10 בספטמבר 2020 |
ה"סריטוס" מגיעה לאזור רווי פסולת מהריסות של חלליות ישנות של הפדרציה, במטרה למנוע מספינה של הדרוקמאני לאסוף את ההריסות והטכנולוגיה הנלווית. סג"ם טנדי, שאמורה לצאת להליכת חלל במטרה לקטלג את הגרוטאות, מודה בפני סג"ם ראת'רפרד שלא עברה את מבחני ההליכה בחלל בלימודיה באקדמיה, וקיבלה ציון עובר עקב תקלת מחשב. ראת'רפרד מחליט לסייע לה על ידי לומדת הולודק שפיתח שכוללת מדריך בשם "באדג'י" (Badgey), דמות המזכירה את המסייע של מיקרוסופט. על הסיפונים התחתונים, בוימלר ומארינר מתרגשים לקראת פסטיבל ה"צ'ו צ'ו" שעתיד להתקיים על סיפונה של ה"סריטוס" אך הם עתידים להחמיץ אותו בגלל מטלות שהוטלו עליהם. אחד מחבריהם, סג"ם פלטשר, מציע להשלים את המטלות במקומם על מנת שלא יחמיצו את הפסטיבל והשניים נענים. כשהפסטיבל מסתיים השניים חוזרים לעמדות על מנת לגלות שפלטשר הותקף לטענתו על ידי אלמוני, שגנב את הכור בו טיפל ואחראי בין השאר על מערכות ההגנה של ה"סריטוס". בשל העובדה שראת'רפרד לא סיים את מלאכת התכנות של באדג'י, התוכנה נתקעת מדי פעם, מה שמביא את ראת'רפרד לבעוט בו בכעס. בעוד השניים עוברים את ההדרכה בהולודק, מתקיפים הדרוקמאני את ה"סריטוס" כשהם משליכים עליה אשפה בעזרת קרן הגרירה שלהם. הפגיעה ב"סריטוס" בשילוב עם מערכת ההגנה הפגועה, מביאה לכך שפרוטוקול הבטיחות של ההולודק נפגע, ובדג'י הופך פסיכוטי אלים ורצחני, תוך שהוא מבקש לפגוע בראת'רפרד כנקמה על הבעיטה שספג. ראת'רפרד וטנדי נמלטים מבאדג'י בנופי הולודק שונים, בעוד הוא מאיים עליהם בשלל איומים על מעשי אלימות קשים שיבצע בראת'רפרד. בעוד קפטן פרימן מסרבת להשתמש בנשק נגד הדרוקמאני שספינתם נחותה משמעותית מה"סריטוס", מארינר ובוימלר מגלים שפלטשר שיקר להם. מתברר שפלטשר רצה להיות חכם יותר ולכן חיבר את ליבת הכור לראשו (בדומה לרג'ינלד בארקלי בפרק "The Nth Degree" בסדרה "הדור הבא"), אך במקום שיהפוך חכם יותר, ליבת הכור הופכת עצמאית ומתחילה להטמיע את הטכנולוגיה שסביבה תוך שהיא זורעת הרס בחללית. בוימלר ומארינר משחררים את ליבת הכור לחלל, וזו פוגע בחללית הדרוקמאני ומשביתה אותה. בהולודק מצליחים טנדי ורת'פרד לגבור על באדג'י, וראת'רפרד "הורג" אותו. עם הפסקת ההתקפה של הדרוקמאני חוזר ההולודק לפעול באופן תקין ובדג'י מופיע מחדש, ללא זכרונות מהאירועים שהתרחשו וללא הפסיכוזה הרצחנית (אם כי כשהשניים עוזבים את ההולודק נראה שלפחות חלק מהדחף הרצחני נותר בו). פלטשר מקודם לדרגת לוטננט כאות הוקרה על שיצר את ליבת הכור האינטליגנטית שהשביתה את הדרוקמאני ומועבר לספינת החלל "טיטאן" (תחת פיקודו של ויליאם רייקר). לאחר שבוע פלטשר מפוטר מצי הכוכבים לאחר שהשליך אשפה לכור העיוות במחשבה שהאשפה תישרף בו ללא עקבות.
| 7 | 7 | Much Ado About Boimler (מהומה רבה על בוימלר) | ברי ג' קלי | מ' ויליס | 17 בספטמבר 2020 |
סגל הפיקוד של ה"סריטוס", קפטן פרימן, הקצין הראשון ראנסום וראש מערך הביטחון שאקסס, נשלחים למשימה סודית במטרה לזרוע צמח באזור הנמצא בסכסוך. ה"סריטוס" מקבלת קפטן זמני. מארינר אינה ששה לקבל את הקפטן החדשה, עד שהיא מגלה שמדובר בחברתה מהאקדמיה, אמינה רמזי שממנה אותה לקצינה ראשונה. רמזי מתאכזבת מיכולותיה הנמוכות של מארינר, עד שבמהלך משימה לחילוץ הספינה "רובידו", מארינר מצילה את המצב, את ה"סריטוס" ואת חייהם של צוותי שתי הספינות כשהיא מגלה לפתע תושיה וכישרון. רמזי מבינה שמדובר בתחבולה מצידה של מארינר שלא מעוניינת בקידום, ולכן מעמידה פני לא יוצלחת. רמזי מבהירה למארינר שהיא מוזמנת להתמנות לקצינתה הראשונה אם וכאשר תרגיש מוכנה לכך והשתיים נפרדות כחברות. בעלילה מקבילה טנדי יוצרת כלב משודרג, בעל יכולות על, בעוד ראת'רפרד עורך ניסוי בשדרוג הטרנספורטר, וגורם בטעות לכך שבוימלר נשאר חציו משוגר באופן קבוע. ד"ר ט'אנה מזמינה את חטיבה 14 שמטרתה לסייע לאנשים שנפגעו בתאונות מוזרות להחלים לאסוף את בוימלר ואת הכלב למוסד הבראה שנקרא" החווה", והשניים,יחד עם טנדי, מפונים על ידי ספינה מסתורית בפיקודו של אדוסיאני בעל צחוק מרושע. על הספינה הם פוגשים קצינים רבים שכולם עברו תאונות מוזרות מסוגים שנראו בעבר בסדרות השונות. הנוסעים, המכנים את עצמם "פריקים", משוכנעים שהספינה היא כלא ממנו לא ייצאו ומתכננים מרד. בוימלר מלשין, והאדוסיאני כולא את הקצינים הפגועים בתא. רגע לפני שהפריקים מבצעים בבוימלר לינץ' על ידי שחרורו לחלל, הוא חוזר להיות נורמלי. כשהוא משוחרר לחלל מתברר שהספינה כבר נחתה והם אכן הגיעו לחווה שמשמשת לשיקום וריפוי. בוימלר משוחרר לחזור לתפקידו בעוד הכלב, שכעת מתברר שהוא אינטליגנטי ומדבר, נותר בחווה וחש בה מאושר כפריק.
| 8 | 8 | Veritas (אמת) | קים ארנדט | גריק ברנרד | 24 בספטמבר 2020 |
מארינר, בוימלר, ראת'רפרד וטנדי מוצאים את עצמם בתא כלא חייזרי לא מוכר. כשהארבעה מובלים לבית משפט מלא בחבר גזע בשם פריים, שאחד מהם, קלאר, משמש כתובע במה שנראה כמשפט שנערך לחברי הסגל הבכיר של ה"סריטוס".  כל אחד מהם מתבקש לתת את גרסתו לאירוע מסוים, וכל אחד מהם מכיר רק פן אחד של ההתרחשויות. מארינר מתארת בעדותה כיצד חזרה הקפטן מביקור בחללית של הקליקטים ויצרה סכסוך בכך שהודתה להם, שהתדרדר מוויכוח מילולי לקרב יריות בגלל אי הבנה בין הקפטן למארינר. קלאר מבקש ממארינר לספר על המפה של האזור הנייטרלי בגבול עם הרומולאנים שהביאה הקפטן עימה מהביקור אצל הקליקטים, ומבקש להוציא אותה להורג כשהיא מכחישה ששמה לב למפה כזו, אך בוימר מעיד שהיה נוכח בסיטואציה וגם הוא אינו זוכר את המפה המדוברת. כעת נקרא ראת'רפרד לדוכן. ראת'רפרד, בטוח בעצמו בשל זכרונו המושלם כתוצאה מהשתל הקיברנטי, מאבד את ביטחונו כשהוא מבן על איזה תאריך מדובר. באותו יום ניגשו אליו שאקסס ובילאפס וביקשו לדעת אם השתל שלו מסוגל לסייע לו להטיס ספינות רומולאניות. ראת'רפרד ציין שהוא יכול לעדכן את השתל כך שיוכל לסייע לו בכך, אך מציין שהוא מעדכן את השתל רק בזמן שינה. שאקסס ובילאפס פוקדים עליו לבצע את העדכון מיידית, מה שגורם לו לאבד הכרה כשהם מתחילים להסביר לו על התוכנית. כשהוא מתעורר הוא מגלה מולו שני שומרים וולקנים עירומים וללא הכרה ושאקסס משבח אותו על האופן שבו ניטרל אותם. ראת'רפרד מבין שהשתל השתלט על הפעילות המוטורית שלו בזמן שאיבד הכרה. לאחר מכן הוא חווה איבוד הכרה נוסף ומוצא את עצמו במוזיאון חלליות עתיקות, שם הוא מסייע לשניים לגנוב ציפור טרף רומולאנית עתיקה. הוא מאבד הכרה ומתעורר בחלל, עד שהוא מבין שהוא עומד על ציפור הטרף כשהיא מוסווית. הוא מציל את בילאפס מחנק ומאבד הכרה פעם נוספת, כשהפעם הוא מתעורר בחתונה של גורן. הוא מאבד הכרה פעם נוספת, אך כשהוא מקיץ שוב הוא עדיין בחתונת הגורן שמנסים לאכול אותו. בשלב זה קלאר מתערב אך ראת'רפרד מסביר שזה כל מה שהוא זוכר מאירועי אותו היום. בשלב זה נקראת טנדי להעיד. מתברר שבזמן שטנדי ניקתה את חדר הישיבות נכנס לחדר צוות של קצינים בראשותו של קומנדר ראנסום שמתייחס אליה כאל "המנקה", מה שיוצר ביניהם אי הבנה לגבי מהות תפקיד המנקה אליו כל אחד מהם מתייחס. טנדי מפספסת את התדריך בהתרגשותה מהמעמד, ומבינה שתפקיד ה"מנקה" שיועד לה שונה מזה שעליו חשבה רק כשהיא מקבלת רובה פייזר. טנדי והצוות עולים על ציפור הטרף העתיקה ופולשים לרומולוס. בעזרת טנדי הם מצליחים לגנוב חבילה שתוכנה לא ידוע לטנדי וחוזרים ל"סריטוס". בשלב זה קלאר הכעוס שאינו מאמין לגרסתה של טנדי משליך את מארינר, ראת'רפרד וטנדי לתוך אקווריום מלא צלופחים טורפים ומתחיל לחמם את האקווריום. בשלב זה מתערב בוימלר ומסביר לקלאר שהם אינם יכולים לספר לו את מלוא הפרטים, מכיוון שהם לא יודעים אותם מכיוון שהקצינים הבכירים אינם טורחים לעדכן אותם אף פעם. קלאר אינו מאמין, אך בוימלר ממשיך וטוען שגם הסגל הבכיר לא יודע תמיד כל מה שקורה בספינה ונותן מספר דוגמאות, לרבות ביקוריו התכופים של קיו. קלאר, נזעם, אינו מאמין שקציני צי הכוכבים הם חסרי מושג כפי שמתאר בוימלר, אך בוימלר מתעקש ונותן דוגמאות מאירועי סדרות קודמות, ולבסוף טוען שקלאר מנסה לגרום לו ולחבריו להעיד נגד הסגל הבכיר במטרה להרשיע אותם על פשע לא ברור. בשלב זה מסביר קלאר הנדהם שכלל לא מדובר במשפט, אלא במסיבה שהוא ערך לסגל הבכיר כאות תודה על חילוצו משבי הרומולאנים (קלאר היה בחבילה שנגנבה). הקפטן, ששמעה את כל העדויות, מבטיחה שתעדכן את הצוות יותר לעומק בעתיד, אך כשהם שואלים שאלות היא מסרבת לענות בטענה שהפרטים חסויים.
| 9 | 9 | Crisis Point (נקודת משבר) | בוב סוארז | בן רודג'רס | 1 באוקטובר 2020 |
לאחר שמארינר עוברת על הצו העליון מחליטה אמה, קפטן פרימן, לשלוח אותה לטיפול פסיכולוגי אצל מיגלימו, יועץ הספינה. מארינר הממורמרת מצטרפת לבוימלר, טנדי וראת'רפרד ששוהים בהולודק במטרה לסייע לבוימלר להתכונן לראיון אצל הקפטן, לקראת קידום אפשרי. ההולודק מתוכנת לדמות את צוות ה"סריטוס" בדיוק כפי שיתנהגו במציאות. מארינר מחליטה לשנות את התוכנה כך שצוות הספינה יתנהג בדיוק כפי שיתנהג במציאות, אך בתסריט של סרט לפיו היא, טנדי וראת'רפרד פיראטים שמשתלטים על הספינה, בעוד בוימלר מחליט להישאר על גשר הפיקוד המדומה במטרה להכיר את הקפטן לעומק על מנת שיצליח בראיון. כשהפיראטים משתלטים על ה"סריטוס" מבינה טנדי שמארינר משתמשת בסימולציה על מנת להוציא אגרסיות כלפי אמה, ומחליטה לפרוש. ראת'רפרד מחליט לגשת למפקדו הישיר, לוטננט קומנדר בילאפס, ולומר לו מה הוא באמת חושב עליו. כשהשניים נפגשים ראת'רפרד מספר לבילאפס עד כמה הוא מעריך ומעריץ אותו. בינתיים מארינר פוגשת בקפטן ומנסה לחסל אותה, אך מארינר המדומה מופיעה ומצילה את אמה, ומקריבה את עצמה כשהספינה מושמדת, במטרה לחסל את האיום ולהציל את הצוות ואת אמה. ניסיונותיו של בוימלר להתקרב לקפטן עולים בתוהו כשהוא נחשד בניסיון לחסל אותה, לאחר שהגיש לה עוגיות שוקולד, להן היא אלרגית. בעקבות הניסיון על ההולודק מבינה מארינר שהיא למעשה אוהבת לשרת על ה"סריטוס" ואוהבת את אמה, שלא מבינה את פשר השינוי וחושדת במזימה. בוימלר חוזר להולודק, ושומע את הקפטן המדומה מספידה את מארינר המדומה, תוך שהיא מתוודה שמדובר בבתה. בוימלר, נרעש והמום מהגילוי אינו מצליח לחשוב על דבר מלבד זאת, ונכשל באופן מחפיר בראיון.
| 10 | 10 | No Small Parts (אין תפקידים קטנים) | בארי ג' קלי | מייק מקמהן | 8 באוקטובר 2020 |
ה"סריטוס" מבקרת בכוכב בטא III, כ-120 שנה לאחר ביקורם של צוות ה"אנטרפרייז" המקורית על הכוכב (בפרק "The Return of the Archons" ב"סדרה המקורית") ומגלים שתושביו חזרו לסגוד ללנדרו, המחשב שגרם לתושבים לרצוח זה את זה בפסטיבל שנקרא "השעה האדומה" ומנע מהם יצירתיות. קפטן פרימן נוזפת בתושבים וחוזרת לספינה, אך מגלה שבוימלר ומארינר עדיין על הקרקע, מחלקים לתושבים אביזרי יצירה. בוימלר מספר למארינר שהוא ער לכך שהיא בתה של הקפטן, למורת רוחה של מארינר. שיחתם מועברת בשידור חי לספינה, ומהר מאוד מתפשטת העובדה בקרב הצוות כולו, מה שמביא לכך שכל הצוות, כולל הסגל הבכיר, מתחיל להתחנף למארינר. בינתיים מותקפת ה"סולבנג", ספינת "קליפורניה" חדשה בפיקודה של קפטן דייטון (יריבתה של קפטן פרימן שאיבדה את ספינתה הקודמת, ה"רובידו", במהלך אירועי הפרק השביעי) על ידי ספינה לא ידועה. ה"סריטוס" נזעקת לעזרתה ומגלה שה"סולבנג" הושמדה וכל אנשיה נהרגו. הספינה הזרה מתקיפה את ה"סריטוס" ומתברר שמדובר בספינה של הפקלדים, גזע שנחשב טיפש ונלעג, אך השיג טכנולוגיות רבות, לרבות מערכות נשק מתקדמות, מספינות שאותן הטמיע. ספינת הפקלד מצליחה ללכוד את ה"סריטוס" ומתחילה לפרק אותה לחלקיה, וקפטן פרימן מחליטה לבקש ממארינר למצוא תוכנית מטורפת ובלתי סבירה להציל את הספינה. מארינר נענית לאתגר ומבקשת מראת'רפרד ליצור וירוס מחשב שיחסל את ספינת הפקלד. ראת'רפרד מעלה מחדש את באדג'י, סימולציית ההולודק מהפרק השישי, ומבקש ממנו לתכנן וירוס מתאים. באדג'י מבצע זאת מיד אך על מנת להתקין את הווירוס על אחד מאנשי הצוות להגיע פיזית לספינת הפקלד. ראת'רפרד מתנדב לעשות זאת ושאקסס מתלווה אליו. על ספינת הפקלד מתברר שבאדג'י לא יפעיל את הווירוס עד למותו של ראת'רפרד, נקמה על אירועי הפרק השישי בסדרה. שאקסס תולש את השתל הסייבורגי של ראת'רפרד ושולח אותו, חסר הכרה, אל ה"סריטוס". ספינת הפקלד מתפוצצת, תוך שהיא הורגת גם את שאקסס שהקריב את חייו על מנת להציל את הספינה. עוד בטרם מצליח צוות הספינה להתאושש מגיעות שלוש ספינות פקלד נוספות. קפטן פרימן נפצעת קשה בהתקפה ומטופלת על ידי ד"ר ט'אנה, בעוד מארינר תופסת פיקוד על הספינה. רגע לפני שמארינר מורה לצוות להתפנות מגיעה ה"טיטאן" תחת פיקודו של ויליאם רייקר ומניסה את ספינות הפקלד. בסיום הפרק נערכת לווייתו של שאקסס, ה"סריטוס" עוברת תיקונים, קפטן פרימן מחליטה להיעזר יותר ביכולותיה של מארינר למצוא פתרונות יצירתיים ולא מקובלים ובוימלר מחליט לקבל קידום ולעבור לספינתו של רייקר, ה"טיטאן", בדרגת לוטננט.